# கனரா


**கனரா** அல்லது **கராவலி** (**Kanara** or **Karāvali)** என்றும் அழைக்கப்படும் இது இந்தியாவின் தென்மேற்கு கொங்கண் கடற்கரையில், இன்றைய இந்திய மாநிலமான கருநாடகாவின் அரபிக்கடலுடன் அமைந்துள்ள வரலாற்று முக்கியத்துவம் வாய்ந்த நிலப்பரப்பாகும். வடகன்னட மாவட்டம், உடுப்பி, தென் கன்னட மாவட்டம் ஆகியவற்றை இது உள்ளடக்கியது. மாநில மறுசீரமைப்புச் சட்டத்திற்கு முன்பு காசர்கோடு இதனுடன் சேர்க்கப்பட்டது.  

## பெயர்க்காரணம்
வரலாற்றாசிரியர் செவேரினோ டா சில்வாவின் கூற்றுப்படி, இப்பகுதியின் பண்டைய பெயர் **பரசுராம சிருஷ்டி** (பரசுராமரால் உருவாக்கப்பட்டது) என இருந்தது. இவரும், இசுடீவன் புக்ஸ் என்ற இருவரின் கருத்துப்படி, பதினாறாம் நூற்றாண்டின் முற்பகுதியில் வர்த்தகத்திற்காக இப்பகுதிக்கு வருகை தந்த போத்துக்கீசர், இடச்சு மற்றும் ஆங்கிலேயர்கள் இதனை *கனரா* என்றழைத்தனர். அந்த நேரத்தில் இந்த பகுதி இருந்த கேளடி நாயக்கர்கள், கன்னட வம்சாவழியைச் சேர்ந்தவர்கள் எனக் கருதினர். கடற்கரை என்பதை 'கராவலி' என கன்னட மக்கள் குறிப்பிடுகின்றனர்.  

## வரலாறு
பழங்காலத்திலிருந்தே, கனரா கடற்கரையின் பெரும்பகுதி கலாச்சார ரீதியாக துளு நாடு என்று அழைக்கப்படுகிறது. வரலாற்று ரீதியாக, வடக்கில் கங்கவள்ளி ஆற்றுக்கும் தெற்கில் பயசுவினி ஆற்றுக்கும் இடையில் துளு நாடு அமைந்துள்ளது. தற்போது, கருநாடகாவின் உடுப்பி மற்றும் தெற்கு கன்னட மாவட்டங்களையும், கேரளாவின் மஞ்சேசுவரம் வட்டத்தையும் துளு நாடு கொண்டுள்ளது. பொதுவாக வடகன்னட மாவட்டம் கொங்கண் கடற்கரையின் தெற்குப் பகுதியாக கருதப்படுகிறது. குறிப்பாக, கங்கவள்ளி ஆற்றின் வடக்கே உள்ள கடலோரப் பகுதி பாரம்பரியமாக கொங்கண் பகுதியுடன் சேர்க்கப்பட்டுள்ளது.  

போர்த்துகீசர்கள் 1498-1763-இலிருந்து கனராவை ஆக்கிரமித்தனர். இந்தக் காலகட்டத்தில், வடக்கில் கார்வாரில் பாயும் காளி ஆற்றின் தெற்குக் கரையிலிருந்து தெற்கில் காசர்கோட்டில் பாயும் பயசுவினி ஆற்றின் வடக்குக் கரைகள் வரை கனராவின் புவியியல் பரப்பு விரிவடைந்தது.  

1799-இல் நான்காவது மைசூர் போர் முடிவடைந்த பிறகு, ஆங்கிலேயர்கள் இப்பகுதியைக் கைப்பற்றி சென்னை மாகாணத்தின் கனரா மாவட்டத்தை நிறுவினர். இந்த மாவட்டம் 1859-ஆம் ஆண்டில் வடக்கு மற்றும் தென் கன்னட மாவட்டங்களாகப் பிரிக்கப்பட்டது.  

1947-இல் இந்தியா சுதந்திரம் பெற்ற பிறகு, பம்பாய் மாகாணம் பம்பாய் மாநிலமாக மறுசீரமைக்கப்பட்டது. 1956-ஆம் ஆண்டு மாநில மாநில மறுசீரமைப்புச் சட்டத்தைத் தொடர்ந்து, பம்பாய் மாநிலத்தின் தெற்குப் பகுதி மைசூர் மாநிலத்துடன் சேர்க்கப்பட்டது. இது 1972-இல் கருநாடகம் என்று மறுபெயரிடப்பட்டது. காசர்கோடு கேரளாவுடன் சேர்க்கப்பட்டது.  

## புவியியல்
கனரா பிராந்தியம் இந்திய தீபகற்பத்தின் தென்மேற்குப் பகுதியில் அமைந்துள்ள கருநாடகக் கடற்கரையை உருவாக்குகிறது. கடலோர கருநாடகம் மலபார் கடற்கரையின் வடக்குப் பகுதியை உருவாக்குகிறது. கனரா சுமார் 10,000 சதுர கிலோமீட்டர் (4,000 சதுர மைல்) பரப்பளவைக் கொண்டுள்ளது. இதன் வடக்கில் கொங்கண், கிழக்கில் மேற்குத் தொடர்ச்சி மலைகள், தெற்கில் கேரள சமவெளிகள் மற்றும் மேற்கில் அரபிக் கடல் ஆகியவை எல்லைகளாக உள்ளன. இது வடக்கிலிருந்து தெற்கே சுமார் 225 கிலோமீட்டர் (140 மைல்) நீளம் கொண்டது. தெற்கில் அதிகபட்ச அகலம் சுமார் 64 கிலோமீட்டர் (40 மைல்) ஆகும்.  

## நிர்வாகம்
சமகால கனரா வடக்கில் மஜாலி கிராமத்திலிருந்து தெற்கில் தலபாடி கிராமம் வரை நீண்டுள்ளது. இப்பகுதியில் உள்ள மூன்று மாவட்டங்களான தென் கன்னடா, உடுப்பி மற்றும் வட கன்னடா முறையே கார்வார், உடுப்பி மற்றும் மங்களூரில் தங்கள் தலைநகரங்களைக் கொண்டுள்ளன.  

## மக்கள்தொகை

கனரா பிராந்தியத்தில் தென் கன்னடா, உடுப்பி மற்றும் வட கன்னடா ஆகிய 3 மாவட்டங்கள் உள்ளன. 2011 இந்திய மக்கள்தொகைக் கணக்கெடுப்பின்படி இந்த மாவட்டங்களின் மொத்த மக்கள் தொகை சுமார் 47,04,179 ஆகும்.  

### மொழிகள்
கன்னடம், கொங்கணி மற்றும் துளு ஆகிய மொழிகள் கனரா பிராந்தியத்துடன் நெருக்கமாக தொடர்புடைய முக்கிய மொழிகளாகும்.  

## இதனையும் காண்க

- அஞ்செடிவா கோட்டை
- கொங்கண் மண்டலம்
  - கார்வார், வடகன்னட மாவட்டம்
- தென் கன்னட மாவட்டம் (முந்தைய மாவட்டம்)
- துளு நாடு
  - உடுப்பி, உடுப்பி மாவட்டம்
  - மங்களூர், தெற்கு கன்னட மாவட்டம்
  - காசர்கோடு, காசர்கோடு மாவட்டம்
- ஒசுதுர்க் கோட்டை